巢父井
作者：晏殊
朝代：宋

paragraphs: 稟生值堯年，率性在龐厚。
安巢一枝上，豈曰鶉居陋。
潁波人洗耳，曾不污牛口。
諒茲耕耒暇，鑿飲隈林藪。
含飴鼓其腹，帝力予何有。
遂令千載外，此地存遺甃。
泓然逼喬木，宛若棲嵵舊。
鄉人揭題榜，行旅諧瞻覯。
我來觀古蹟，愕立徘徊久。
凄其望清風，不獲見師友。
願言𣂏一勺，拭面洗心垢。
翹勤慕高躅，感慨陳卮酒。
思齊胡可望，庶以寬容瞀。
夙駕恨長途，憑高重回首。